Wara li l-mexxejja tal-UE taw l-approvazzjoni tagħhom fil-laqgħa informali ta' Sofija, il-Kummissjoni Ewropea llum ħadet passi biex tħares l-interessi tal-kumpaniji Ewropej li jinvestu fl-Iran u biex tagħti xhieda tal-impenn tal-UE għall-Pjan ta' Azzjoni Komprensiv Konġunt (il-PAKK) – il-ftehim nukleari mal-Iran. il-President tal-Kummissjoni Ewropea, Jean-Claude Juncker qal: “F'Sofija rajna prova tal-unità Ewropea. Sakemm l-Iranjani jirrispettaw l-impenji tagħhom, l-UE tabilħaqq se żżomm mal-ftehim li bniet hija stess - ftehim li l-Kunsill tas-Sigurtà tan-Nazzjonijiet Uniti rratifika unanimament u li huwa essenzjali biex tinżamm il-paċi fir-reġjun u fid-dinja. Madankollu s-sanzjonijiet Amerikani mhux se jkunu mingħajr impatt. Għaldaqstant, għandna d-dmir, il-Kummissjoni u l-Unjoni Ewropea, li nagħmlu dak kollu li nistgħu biex nipproteġu l-impriżi Ewropej tagħna, speċjalment l-SMEs. L-Unjoni Ewropea hija totalment impenjata favur l-implimentazzjoni kontinwa, sħiħa u effettiva tal-ftehim nukleari mal-Iran (il-PAKK), sakemm l-Iran jirrispetta wkoll l-obbligi tiegħu. Id-dikjarazzjoni tal-Istati Uniti li se jirtiraw mill-ftehim nukleari mal-Iran u d-deċiżjoni li jerġgħu jiddaħħlu s-sanzjonijiet għandha l-potenzjal ta' impatt negattiv fuq il-kumpaniji Ewropej li investew bona fide fl-Iran meta ġie ffirmat il-ftehim. It-tneħħija tas-sanzjonijiet relatati mal-kwistjoni nukleari hija parti essenzjali mill-PAKK. L-Unjoni Ewropea qed tieħu l-impenn li ttaffi l-impatt tas-sanzjonijeit tal-Istati Uniti fuq l-impriżi Ewropej u qed tieħu passi biex jinżamm it-tkabbir tal-kummerċ u tar-relazzjonijiet ekonomiċi bejn l-UE u l-Iran li bdew meta tneħħew is-sanzjonijiet. Dan jista' jinkiseb biss permezz ta' taħlita ta' miżuri li jittieħdu fil-livell Ewropew. Impenn ieħor tal-Unjoni Ewropea huwa li tinżamm il-kooperazzjoni essenzjali li teżisti mal-Istati Uniti f'ħafna oqsma. L-Istati Uniti għadhom sieħeb u alleat ewlieni. Wara l-qbil unanimu tal-Kapijiet ta' Stat jew Gvern tal-UE fil-laqgħa tal-mexxejja f'Sofija fil-lejla tas-16 ta' Mejju mal-proposti tal-President Juncker u tar-Rappreżentant Għoli / Viċi President Federica Mogherini, il-Kummissjoni Ewropea llum ħadet passi fuq erba' aspetti: Il-Parlament Ewropew u l-Kunsill se jkollhom xahrejn biex joġġezzjonaw għal dawn il-miżuri, ladarba jiġu proposti, qabel ma dawn jidħlu fis-seħħ. Dan il-perjodu jista' jkun iqsar jekk iż-żewġ Istituzzjonijiet jesprimu l-qbil tagħhom qabel jintemm il-perjodu. Il-proċessi jistgħu jintemmu jekk iċ-ċirkostanzi politiċi ma jibqgħux jiġġustifikaw l-adozzjoni tal-miżuri. Sfond: Fit-8 ta' Mejju, il-President Trump iddeċieda li jirtira lill-Istati Uniti mill-Pjan ta' Azzjoni Komprensiv Konġunt (PAKK) u jerġa jdaħħal is-sanzjonijiet kollha li qabel kienu imposti fuq l-Iran u li kien tneħħew jew ġew derogati bħala riżultat ta' dan il-Ftehim. Is-sanzjonijiet tal-Istati Uniti se jidħlu fis-seħħ mill-ġdid wara perjodu ta' rallentament ta' 90 jum (sas-6 ta' Awwissu 2018) għal ċerti sanzjonijiet u 180 jum (sal-4 ta' Novembru 2018) għal oħrajn. Fid-9 ta' Mejju, ir-Rappreżentant Għoli ħarġet Dikjarazzjoni f'isem l-UE, fejn ikkonfermat mill-ġdid l-impenn tal-UE għall-implimentazzjoni kontinwa, sħiħa u effettiva tal-Ftehim u d-determinazzjoni tagħha li taħdem mal-komunità internazzjonali biex tippreservah, sakemm l-Iran ikompli jirrispetta l-impenji tiegħu. Fil-15 ta' Mejju, ir-Rappreżentant Għoli / Viċi President Mogherini laqqgħet lill-Ministri tal-Affarijiet Barranin ta' Franza, il-Ġermanja, ir-Renju Unit u l-Iran, biex jindirizzaw id-dikjarazzjoni u biex jaqblu dwar id-dħul fis-seħħ ta' sett komuni ta' linji ta' azzjoni u ta' miżuri. Fis-16 ta' Mejju, il-Kulleġġ tal-Kummissarji ddiskuta l-miżuri possibbli biex jippreservaw il-Ftehim u jipproteġu l-interessi Ewropej. Dakinhar stess il-President Juncker u r-Rappreżentant Għoli / Viċi President Mogherini ppreżentaw dawn il-proposti lill-mexxejja tal-UE waqt il-laqgħa informali tagħhom f'Sofija u rċevew l-appoġġ unanimu għal dan il-perkors 'il quddiem.